tartuNLP/wikipedia-smugri-20251201 huggingface dataset:
Tanskalainen keittiö

Tanskalainen keittiö on Tanskan pienuudesta johtuen varsin yhtenäinen, eikä paikallisia erikoisuuksia juurikaan ole. Tanskalaiset tunnetaan erityisesti mieltymyksestään sianlihaan, mutta myös meren antimet ovat maassa suosittuja. Tanskan suosituin ruokalaji on kuitenkin tanskalainen voileipä eli smørrebrød.
Bornholmin saarella tuotetaan toukokuun ja lokakuun välillä tanskalaista savusilliä ("røget sild"). Savusilli syödään usein fileoituna sipulin, ruohosipulin, pienten retiisien ja raa'an munankeltuaisen kera. Ankerias oli ennen vanhaan tanskalaisten arkiruokaa, mutta nykyisin se on harvinainen ja kallis herkku. Tanskan kalansaaliit ovat hyvin runsaat, mutta suurin osa kalasta menee vientiin, vaikka kalaruoat ovatkin viime vuosina kasvattaneet Tanskassa suosiotaan.
Tanskalaiset kuuluvat Euroopan innokkaimpiin sianlihansyöjiin, ja karjankasvatus onkin Tanskan tärkeimpiä elinkeinoja. Tanskalaiset päällystävät maailmankuulut voileipänsä usein paksulti makkaralla, kalalla tai juustolla, mutta päällysteinä voidaan käyttää mitä tahansa muutakin ruoka-ainetta. Leipä on yleensä ruisleipää, ja se sivellään voilla tai laardilla.
Tanskalaiset juovat paljon olutta, vaikka maassa on korkea olutvero. Tanskalainen olut valmistetaan ohramaltaasta, riisi- tai maissitärkkelyksestä sekä humalasta, ja se on vaaleaa ja melko mietoa. Tanskan tunnetuin ja sikäläisiä markkinoita lähes täysin hallitseva olutmerkki on Carlsberg.
Tanskassa kertoman mukaan vuoden 1860 paikkeilla keksitty viineri on kansainvälisesti tunnettu tanskalainen herkku. Viineritaikinasta leivotaan pienten leivonnaisten lisäksi myös voikakkua ("smørkage"), joka täytetään voikreemillä ja mantelimassalla ja koristellaan rusinoilla, sukaatilla ja sokerikuorrutteella. Tanskalaiset nauttivat usein myös rinkeleitä ("kringle"), pormestarinpitkoja ("borgmesterstang") ja rengaskakkuja ("kransekage").
Norjalainen keittiö

Norjalainen keittiö hyödyntää pohjoismaisen keittiön tapaan paikallista riistaa, sekä Atlantin ja Norjan vuoristopurojen monipuolista kalatarjontaa. Norjalaiset syövät erityisesti turskaa, lohta, silliä ja makrillia, piimää, hirven- ja lampaanlihaa sekä metsämarjoja ja sieniä. Norjan kansallisruoka on lammaskaali ("får i kål"). Suosittu norjalainen aamiaisruoka on hapankermasta ja lämpimästä maidosta tehty kaurapuuro ("rømmegrøt").
Turska on Norjan suosituimpia ruokakaloja. Turskankalastuksen keskus on Lofoottien saariryhmä Pohjois-Norjassa. Norjalaiset syövät turskaa paitsi tuoreena, myös kuivattuna. Tällaisesta kapakalasta valmistetaan Norjassa myös lipeäkalaa ("lutefisk").
Norjalainen kaupassa myytävä lohi on nykyisin enimmäkseen kasvatettua. Norjalaisissa lohenkasvatuslaitoksissa viljellään lohen lisäksi taimenta ja kirjolohta. Norjalaiset nauttivat paistetun lohensa usein voisulan, sitruunan, piparjuuren ja perinteisen kurkkusalaatin kera. Myös savustus on Norjassa suosittu lohen valmistustapa. Suolaamalla ja hapattamalla säilötty lohi on nimeltään "rakørret".
Pohjois-Norjassa harjoitetaan poronhoitoa, ja poronlihaa myydään nykyisin myös maan eteläosiin.
Norjalainen aamiaispöytä on runsas. Sen tärkein osa on juusto, mutta siihen kuuluu myös silliä ja muita kaloja, erilaisia leipiä, puuroa, aamiaismuroja, kananmunia, perunoita, pekonia, hedelmiä ja erilaisia juomia. Maitotuotteilla on tärkeä osansa Norjan ruokapöydässä, sillä Norjan pinnanmuodostuksen vuoksi karjanhoito on helpompaa kuin maanviljely. Yksi Norjan tunnetuimmista juustoista on kova "Jarlsberg".
Luigi Datome

Luigi Datome (s. 27. marraskuuta 1987, Montebelluna) on italialainen koripalloilija, pelipaikaltaan pieni laitahyökkääjä. Hän edustaa tällä hetkellä NBA-liigassa pelaavaa Detroit Pistonsia.
Datome valittiin Serie A:n arvokkaimmaksi pelaajaksi kaudella 2012–2013. Erinomaiset esitykset huomattiin myös Pohjois-Amerikassa, ja Detroit Pistons teki kesällä hänen kanssaan kaksivuotisen sopimuksen.
Hamza

Hamza on maanalainen "joki" (akviferi), joka virtaa erittäin hitaasti noin neljän kilometrin syvyydessä Amazonjoen alla. Joki saa alkunsa Amazonin tapaan Perun Andeilta ja laskee Atlanttiin. Joen virtaama on arviolta 3 000 kuutiometriä sekunnissa ja virtaus tapahtuu 200–400 kilometrin leveydellä, jolloin veden virtausnopeus on alle 100 metriä vuodessa. Joki on pohjavesivirtaus, joka virtaa maaperän huokosissa erillään Amazonjoesta, ja näin syvällä maaperässä vesi on suolaista.
Hamza löydettiin tutkittaessa öljynporauksen yhteydessä 1900-luvun lopulla tehtyjä reikiä. Akviferi on nimetty tutkimusryhmän johtajan Valiya Hamzan mukaan.
Kulttuuritalo Virta

Kulttuuritalo Virta (aik. Imatran kulttuurikeskus) sijaitsee Imatran kaupungin hallintokeskuksessa Vuoksen länsirannalla Mansikkalassa. Arto Sipisen suunnittelema rakennus valmistui vuonna 1986. Rakennukseen suunniteltu laajennus, johon kaupunginteatteri olisi muuttanut, jäi sittemmin toteutumatta.
Kulttuuritalo Virta on kaksiosainen rakennus. Ensimmäisessä osassa on Imatran kaupunginkirjaston pääkirjasto, Imatran taidemuseo ja kaupungin historiaa esittelevä kaupunginmuseo. Sisäänpääsy museoihin on ilmainen.
Toisessa osassa sijaitsee Imatran Musiikkiopisto, kaksi konsertti- ja kongressikäyttöön sopivaa salia, Karelia-sali ja Kaleva-sali sekä kahvila Virta.
Talon kahta eri osaa yhdistää Käytävägalleria, jonka kuntalaiset taiteilijat ja yhteisöt voivat varata omia näyttelyitään varten ilmaiseksi.
Kulttuuritalo Virta oli Suomen ensimmäisiä monia eri kulttuurilaitoksia yhdistäviä monitoimitaloja tai kulttuurikeskuksia, joita rakennettiin 1980-luvulla erityisesti Itä-Suomen kaupunkeihin. Muita olivat Mikkelin Mikaeli, nykyisen Kouvolan Kuusankoskitalo sekä Pieksämäen Kulttuurikeskus Poleeni.
Kulttuuritalo Virta sai uuden nimen 25-vuotisjuhlassaan marraskuussa 2011. Aiemmin koko rakennusta kutsuttiin Imatran kulttuurikeskukseksi.
Rakennuksen tilat.
Karelia-saliin mahtuu kerrallaan noin 500 ihmistä istumapaikoille, joista permannolla on noin 400 ja lehterillä noin 120. Kaleva-salin istumapaikkamäärä on noin 100 henkilöä. Rakennuksen Vuoksen puoleisella sivulla sijaitsee myös 200-paikkainen ulkoauditorio Vuoksi, joka on käytössä vain kesäaikaan. Talossa on useita vuokrattavia neuvottelu- ja kokoontumistiloja.
Viereisen kaupungintalon tiloja ja palveluita voidaan myös käyttää tapahtumien yhteydessä.
Kenneth Faried

Kenneth Bernard Faried Lewis (s. 19. marraskuuta 1989 Newark, New Jersey) on yhdysvaltalainen koripalloilija, pelipaikaltaan iso laitahyökkääjä. Hän edustaa NBA-liigassa pelaavaa Houston Rocketsia pelattuaan aiemmin alkukauden 2018–2019 Brooklyn Netsissä ja seitsemän kauden ajan Denver Nuggetsissa.
Aggressiivisesta pelityylistään tunnettu Faried oli ensimmäisen kierroksen varaus NBA:n vuoden .
Faried kuului Yhdysvaltain kultajoukkueeseen vuoden 2014 MM-kilpailuissa.
Trietyleenimelamiini

Trietyleenimelamiini, "TEM", "tretamiini" on syöpäsairauksien hoidossa käytetty solunsalpaajalääke eli sytostaatti. Aine oli käytössä Suomessa vielä 1970-luvulla.
Trietyleenimelamiini aiheutti kuitenkin vakavia, mahdollisesti hoitoa haittaavia sivuvaikutuksia, joista merkittävimpinä luuytimen toiminnan lamautumisen (luuydinsupressio) ohella oksentelu ja pahoinvointi. Näitä haittoja kuitenkin kyettiin lääkitsemään, niin kutsutuilla "antiemeetikoilla" eli pahoinvointilääkkeillä. Vakavista haittavaikutuksista johtuen aine on vedetty pois käytöstä ja korvattu muilla valmisteilla. Ilmari Vartiainen kuvasi aineen vaikutuksia myrkyllisiksi. Lääkettä annettiin suun kautta.
Trietyleenimelamiinin ensisijainen hoitoaihe oli krooninen lymfaattinen leukemia (KLL). Toissijaisia hoitoaiheita olivat krooninen myelooinen leukemia (KML) sekä polysytemia vera ja maligni lymfogranulomatoosi eli Hodgkinin tauti. TEM:ia on kokeiltu myös munasarjasyövän hoidossa.
Vartiaisen kirjan lääkeohjeen mukaan sai TEM:ia antaa seuraavasti: normaali päiväannos 2,5–5 mg, kuitenkin aloitusviikon aikana enintään yhteensä 10 mg. Yhden kuukauden aikana, eli 30 päivässä sai TEM:ia antaa enintään 20–40 mg.
Trietyleenimelamiini kuului syövän hoitoon käytetyissä lääkkeissä sarjaan "alkyloivat aineet". TEM:in jälkeen kehitettiin esimerkiksi trietyleenitiofosfamidi (TSPA).
Trietyleenimelamiini liukenee kohtalaisesti veteen ja hieman huonommin orgaanisiin liuottimiin. Lääketieteen ulkopuolella yhdistettä käytetään polymeerien valmistuksessa.
Dietyleenitriamiinipentaetikkahappo

Dietyleenitriamiinipentaetikkahappo, "DTPA" on kemiallinen aine eli yhdiste, joka yhdistettynä kalsiumiin poistaa elimistöön joutuneita myrkyllisiä raskasmetalleja. Nämä voivat olla radioaktiivisia, kuten esimerkiksi amerikium on. Tämä perustuu siihen, että dietyleenitriamiinipentaetikkahappo muodostaa kelaatteja useiden metalli-ionien kanssa. Lääkehoitona aine liuottaa elimistöstä pois myös sinkkiä. Lisäämällä sinkin antoa joko DTPA:han, taikka antamalla sitä muuten, voidaan tämä häviö korvata.
Tätä hoitomuotoa kokeiltiin Harold McCluskey:hin, joka työskenteli Hanford Siten tuotantolaitoksilla, joutuessaan säteilyonnettomuuteen 29. elokuuta 1976. "Mac" McCluskey loukkaantui pahoin kemiallisen reaktion seurauksena sattuneen räjähdyksen sirpaleista. Hän sai myös paljon säteilyä elimistöönsä, mutta toipui artikkelin tietojen pohjalta kuitenkin varsin hyvin hyvän ja huolellisen hoidon ansiosta.
Chris Bart-Williams

Christopher Gerald Bart-Williams (16. kesäkuuta 1974 Freetown, Sierra Leone – 24. heinäkuuta 2023) oli Sierra Leonesta adoptoitu englantilainen jalkapalloilija.
Vaikka Bart-Williams syntyi Sierra Leonessa, hän varttui Pohjois-Lontoossa ja opiskeli englantilaisessa koulussa. Hän edusti Englannin alle 21-vuotiaiden maajoukkueessa vuodet 1992–1996 ja teki 16 ottelussaan 2 maalia.
Seurajoukkueura.
Leyton Orient.
16-vuotiaana Chris aloitti uransa Leyton Orientissa. Chris pelasi 36 ottelua joukkueessa ja teki kaksi maalia.
Sheffield Wednesday.
Sheffield Wednesday kiinnostui Bart-Williamsin pelinäytöistä ja osti hänet 275 000 punnalla vuonna 1991. Bart-Williamsin nuoresta iästä huolimatta hän pääsi välittömästi pelaavaan kokoonpanoon. Hän aloitti uransa hyökkäävänä keskikenttäpelaajana.
Nottingham Forest.
Neljän vuoden kuluttua Bart-Williams siirtyi Nottingham Forestiin 2,5 miljoonalla punnalla. Pelatessaan puolustavana keskikenttäpelaajana hän onnistui maalinteossa useasti pelitilanteissa, vapaapotkuissa ja rangaistuspotkuissa. 2001 Bart-Williams valittiin vuoden Nottingham Forestin vuoden pelaajaksi. Vuonna 2001 Forest joutui talousvaikeuksiin ja joutui myymään parhaita pelaajiaan. Bart-Williams pelasi joulukuusta 2001 lainalla Charlton Athleticissa.
Charlton Athletic.
Lopulta toukokuussa 2002 Bart-Williams siirtyi kahden vuoden sopimuksella Charlton Athleticiin.
Ipswich Town.
Kahden vuoden Charltonissa pelaamisen jälkeen Bart-Williams siirtyi Ipswich Towniin. Ennen virallista siirtymistä Ipswichiin Bart-Williams pelasi lainalla Charltonista.
APOEL.
Oli huhuiltu, että Bart-Williams palaisi Ipswich Townista Nottingham Forestiin, mutta joukkue ei häntä takaisin ottanut. Bart-Williams pelasi yhden kauden APOELissa.
Marsaxlokk.
Bart-Williamsin jalkapalloura pelaajana päättyi Marsaxlokkin paidassa kauteen 2005–2006.
Tallahassee Lassie

”Tallahassee Lassie” on alun perin Freddy Cannonin vuonna 1959 julkaisema kappale. Suomalainen Hurriganes-yhtye julkaisi kappaleesta cover-version "Roadrunner"-albumillaan vuonna 1974, ja seuraavana vuonna singlenä.
”Tallahassee Lassie” ei noussut Suomen varsinaiselle myyntilistalle, mutta Jukebox-listalla se saavutti kahdeksannen sijan.
Singlen B-puoli oli "Roadrunnerin" avausraita ”It Ain’t What You Do”.
Yleisurheilun alle 18-vuotiaiden maailmanmestaruuskilpailut 2013

Vuoden 2013 yleisurheilun alle 18-vuotiaiden maailmanmestaruuskilpailut käytiin 10.–14. heinäkuuta Donetskissa Ukrainassa.
Mitalistit.
Käytetyt lyhenteet:
Mr. Bucket

Mr. Bucket on Milton Bradleyn vuonna 1992 julkaisema lastenpeli. Pelin mukana tulee sanko, palloja, lapioita ja ohjekirja.
Pelaaminen.
Pelin ideana on heittää lapioilla erivärisiä palloja Mr. Buckettiin ennen kuin hän sylkäisee ne pois hänen suustaan. Pelin voittaja on se joka saa kolme samanväristä palloa samanaikaisesti Mr. Buckettiin.
Juhana Pettersson

Juhana Pettersson (s. 1980 Helsinki) on suomalainen kirjailija, pelisuunnittelija ja toimittaja. Pettersson on kirjoittanut roolipeleistä ja videopeleistä, toimittanut Roolipelaaja-lehteä sekä tuottanut Neloselle videopelejä käsittelevää Tilt-ohjelmaa.
Pettersson kirjoitti tietokirjan "Roolipelimanifesti" (2005). Teoksessa hän käy läpi roolipelaamisen eri muotoja, historiaa ja keinoja, sekä esittelee "Joutomaa"-nimisen ”turborealistisen” roolipelin.
Petterssonin esikoisromaani "Sokerisamurai" (2013) kertoo tyttöduosta ja on kustantajan mukaan ”takaperin etenevä rakkaustarina”. Teos käsittelee rakkautta, seksiä, musiikkimaailmaa ja BDSM-suhteita.
Petterssonin vanhemmat ovat tanssija Arja Pettersson ja arkkitehti Eero Pettersson. Hänen puolisonsa on toimittaja Maria Pettersson.
Mureenaturskat

Mureenaturskat (Muraenolepididae) on turskakaloihin kuuluva heimo. Heimon lajeja tavataan eteläisen pallonpuoliskon kylmistä meristä.
Lajit ja anatomia.
Mureenaturskien heimoon kuuluu lähteestä riippuen 1 tai 2 sukua ja 4–9 lajia. Ruumiinrakenteeltaan ne ovat pitkän omaisia ja kasvavat suurimmillaan noin 40 cm pitkiksi. Tyypillisiä piirteitä ovat 2 selkäevää, joista etumainen koostuu ainoastaan yhdestä ruodosta. Taaempi selkäevä on pitkä ja matala sekä yhtynyt pyrstöevän sekä pitkän peräevän kanssa. Leuan alla on viiksisäie ja vatsaevissä on 10–13 ruotoa (tyypillisesti turskakaloilla vain 4).
Levinneisyys.
Mureenaturskia tavataan kylmistä eteläisistä valtameristä, runsaimpana Eteläisestä jäämerestä. Ne elävät lähellä pohjaa mannerjalustoilla tyypillisesti noin 10–1 600 metri nsyvyydessä.
Irene Ekelund

Irene Ekelund (s. 8. maaliskuuta 1997) on ruotsalainen pikajuoksija.
Ekelund voitti vuonna 2013 sisäratojen Ruotsin mestaruuden 60 metrin ja 200 metrin juoksussa. 200 metrillä hän juoksi uuden sisäratojen Ruotsin ennätyksen 23,15 ja paransi lähes 19 vuotta vanhaa Maria Staafgårdin nimissä ollutta ennätystä 0,32 sekunnilla. Lisäksi hän juoksi vuoden 2013 aikana kuudesti alle 20-vuotiaiden Ruotsin ennätyksen: sisäradoilla 60 metrin juoksussa ja kolmesti 200 metrin juoksussa sekä ulkoradoilla 100 ja 200 metrin juoksussa. 60 metrin halliennätyksen 7,32 s juostessaan hän rikkoi Linda Haglundin lähes 39 vuotta vanhan ennätyksen ja 100 metrin ennätyksen 11,35 s juostessaan hän sivusi Haglundin 37 vuotta vanhaa ennätystä.
Alle 18-vuotiaiden MM-kilpailuissa Donetskissa 2013 Ekelund sijoittui 100 metrillä viidenneksi ja voitti 200 metrillä kultaa ajalla 22,92 s. Alle 20-vuotiaiden MM-kilpailuissa Eugenessa 2014 hän sijoittui 100 metrillä kuudenneksi ja saavutti 200 metrillä hopeaa. 
Ekelund karsiutui 2014 Zürichin EM-kilpailuissa 200 metrin välierissä ja sijoittui 4 × 100 metrin viestissä kuudenneksi. Hän karsiutui 60 metrin välierissä sisäratojen EM-kilpailuissa 2015 ja 2019.
Lähde: IAAF
Järvenpään moskeija

Järvenpään moskeija (tat. Järvenpää mäçete, arabialaisesta مَسْجِد, "masjid") on Järvenpäässä Kinnarin kaupunginosassa sijaitseva moskeija. Sen omistaa Suomen Islam-seurakunta, jonka jäseniä ovat Suomen tataarit. Järvenpään moskeija on Suomen ainoa varta vasten moskeijaksi valmistunut rakennus, mutta se ei ole ainoa moskeija. 
Tataariyhteisön talkoovoimin vuosina 1938-41 rakentama rukoushuone otettiin käyttöön vuonna 1942. Rakennukseen kuuluu pieni minareetti, joka on myös ainoa Suomessa. Siitä ei kuitenkaan ole kuulutettu rukouskutsuja.
Tataarit opettivat yhteisönsä lapsille moskeijassa vielä 1980-luvulla kieltä ja uskontoa. Myöhemmin se on ollut aktiivisessa käytössä lähinnä uskonnollisten juhlien, pääsääntöisesti ramadanin aikaan.
Kaprion kihlakunta

Kaprion kihlakunta eli ujesti () oli hallintoalue Novgorodin Vatjan viidenneksessä. Sen keskuksena toimi Kaprion linna.
Vuoden 1500 verokirjan mukaan Kaprion kihlakuntaan kuului 15 pogostaa:
Ruotsalaiset valtasivat alueen 1500-luvun lopussa ja uudelleen 1600-luvun alussa, jolloin sitä ryhdyttiin kutsumaan Kaprion lääniksi. Venäjän vallattua Inkerin vuosina 1702–1703 muodostettiin Inkerinmaan (vuodesta 1710 Pietarin) kuvernementti ja vuonna 1719 kuvernementin osana Pietarin provinssi, johon myös Kaprion kihlakunta (myöhemmin piirikunta, ven. "distrikt") kuului. Kihlakunta lakkautettiin 1770-luvulla.
Sakari Ainali

Sakari Ainali (3. joulukuuta 1874 Himanka – 31. lokakuuta 1938 Oulainen) oli suomalainen poliitikko ja lestadiolainen maallikkosaarnaaja. Hänen puolueensa oli Kansallinen Kokoomus. Ainali valittiin eduskuntaan kolmissa vaaleissa, 1924, 1927 ja 1930.
Sakari Ainali varttui Sillantakasen maatilalla Himangan Ainalin kylässä perheen vanhimpana lapsena. Perheen äiti kuoli lasten ollessa vielä alaikäisiä. Sakari-poika kävi vain pari viikkoa kiertokoulua ja rippikoulun. Vuonna 1893 19-vuotias nuorukainen lähti siirtolaiseksi Yhdysvaltoihin, jossa hän työskenteli Etelä-Dakotan länsiosassa Leadin kultakaivoksessa ja eteni työnjohtajaksi. Hän avioitui Isostakyröstä tulleen Maria Leppilaakson kanssa ja muutti vuonna 1902 perheineen takaisin Suomeen ja kotikylään Ainaliin. Kaikki perheen kolme lasta kuolivat pian tulirokkoepidemiaan, ja vanhemmat muuttivat Himangan kirkonkylältä ostamalleen pienelle maatilalle. Siellä Sakari Ainali sai uskonnollisen herätyksen ja ryhtyi kiertäväksi lestadiolaissaarnaajaksi. Vuosina 1934–1935 hän oli saarnamatkalla Yhdysvalloissa.
Sakari Ainali toimi Himangan kuntakokouksen puheenjohtajana 1910–1919 sekä kunnanvaltuustossa 1920–1926 ja 1936–1938. Hän oli mukana perustamassa Himangan saha- ja myllyosuuskuntaa vuonna 1911 sekä osuuskauppaa ja säästöpankkia vuonna 1914 ja toimi näiden hallintoelimissä. 
Sakari Ainali valittiin kansanedustajaksi Oulun läänin eteläisestä vaalipiiristä vuonna 1924 ja uudelleen 1927 ja 1930. Kansanedustajana hän suhtautui kielteisesti korkeakulttuurin kuten oopperan määrärahoihin sekä naisten asemaan seurakunnissa. Kirkolliskokouksen jäseneksi Ainali valittiin 1928 ja hän kuului muun muassa virsikirjavaliokuntaan.
Vuosina 1932–1935 Sakari Ainalin vaimo ja kolme lasta kuolivat, ja hänen oma terveytensäkin alkoi heiketä. Perheeseen syntyi kaikkiaan 13 lasta, joista kahdeksan kuoli ennen Sakari Ainalin omaa kuolemaa vuonna 1938.
Savannibulbuli

Savannibulbuli ("Arizelocichla masukuensis") on bulbulien heimoon kuuluva varpuslintu.
Levinneisyys.
Savannibulbulia tavataan Burundissa, Kongon demokraattisessa tasavallassa, Keniassa, Malawissa, Ruandassa, Tansaniassa ja Ugandassa. Sen on kuvattu olevan melko yleinen ja paikallisesti runsaslukuinenkin, ja sen kannankehitys on vakaa. Laji on luokiteltu elinvoimaiseksi.
Pikkuvuoribulbuli

Pikkuvuoribulbuli ("Arizelocichla montana") on bulbulien heimoon kuuluva varpuslintu.
Levinneisyys.
Pikkuvuoribulbulia tavataan Kamerunissa ja Nigeriassa. Sen kanta on pienenemässä elinympäristöjen tuhoutumisen vuoksi. Laji on luokiteltu elinvoimaiseksi.
Harmaakurkkubulbuli

Harmaakurkkubulbuli ("Arizelocichla tephrolaema") on bulbulien heimoon kuuluva varpuslintu.
Levinneisyys.
Harmaakurkkubulbulia tavataan Kamerunissa, Päiväntasaajan Guineassa ja Nigeriassa. Sen on kuvattu olevan yleinen tai runsaslukuinen, ja sen kannankehitys on vakaa. Se on luokiteltu elinvoimaiseksi.
The Butler

The Butler on vuonna 2013 ensi-iltansa saanut Lee Danielsin ohjaama yhdysvaltalainen historiallinen draamaelokuva. Se kertoo afroamerikkalaisesta Cecil Gainesista, joka työskenteli vuosikymmeniä Valkoisen talon hovimestarina todistaen merkittäviä tapahtumia kahdeksan Yhdysvaltain presidentin aikana. Cecil Gainesia näyttelee Forest Whitaker. Muissa pääosissa ovat Liev Schreiber, Oprah Winfrey, John Cusack, Alex Pettyfer, James Marsden, Robin Williams, Alan Rickman, Melissa Leo, Terrence Howard, Jane Fonda ja Vanessa Redgrave.
"The Butlerin" ensi-ilta oli Yhdysvalloissa 16. elokuuta 2013 ja Suomessa 25. lokakuuta 2013.
Vastaanotto.
Elokuva ei saanut yhtään Oscar-ehdokkuutta. Oprah Winfrey oli naissivuosastaan Bafta-ehdokkaana, ja Screen Actors Guild Awards 2014 -gaalassa ehdolla omien sarjojensa palkintoon olivat sekä Whitaker, Winfrey että koko näyttelijäensemble. Elokuva sai monia palkintoja festivaaleilla ja etenkin afroamerikkalaisen elokuvan katselmuksissa.
"Turun Sanomien" Päivi Valotien mielestä ulkoisesti hyvin tehtyä elokuvaa vaivaa hollywoodilainen pönäkkyys, sentimentaalinen ulkokohtaisuus ja mahdollisimman laajaa yleisöä kosiskeleva varovaisuus ja laskelmoivuus. Film-O-Holic.com-elokuvasivustolla Joonas Alanne luonnehtii elokuvaa vanhanaikaisen sentimentaaliseksi hyvien näyttelijöiden kavalkadiksi, jonka nopeat karikatyyrit kuuluisuuksista joko onnistuvat tai eivät. Hän pitää Whitakerin roolisuoritusta täydellisenä, yhtenä tämän uran parhaista, kun taas John Cusackin Nixon on täysin epäonnistunut. "Ilta-Sanomien" Tarmo Poussun mielestä taas Whitakerin roolityö on yhtä elotonta kuin Lee Danielsin ohjaus, ja eloisimmasta roolityöstä vastaa Oprah Winfrey.
Vuoribulbuli

Vuoribulbuli ("Arizelocichla nigriceps") on bulbulien heimoon kuuluva varpuslintu.
Levinneisyys.
Vuoribulbulia tavataan Afrikan itäosissa. Sen on kuvattu olevan yleinen tai runsaslukuinen, ja sen kannankehitys on vakaa. Se on luokiteltu elinvoimaiseksi.
Roberta D’Adda

Roberta D'Adda (s. 5. lokakuuta 1981 Vimercate) on italialainen jalkapalloilija, pelipaikaltaan puolustaja.
D'Adda esiintyi ensimmäisen kerran Italian naisten maajoukkueessa kesäkuussa 2006. Hän on edustanut Italiaa vuosien 2009 ja 2013 EM-kisoissa.
Seuratasolla D'Adda edustaa Bresciaa.
Lönnrot-opisto

Lönnrot-opisto oli Työtehoseuran Sammatin toimipiste Werlanderintie 170:ssä. Opisto perustettiin 1897 Elias Lönnrotin testamenttilahjoituksella. Opisto koulutti matkailu- ja ravintola-alalle. Se oli yksi osa Työtehoseuran TTS koulutus -nimistä oppilaitosta. Oppilaitoksen toiminta lopetettiin 1.9.2016. 
Opiston yhteyteen perustettiin Eliaksen yrttitarha, joka vaali Elias Lönnrotin perinteitä ja on lopetettu.
Koulun nimi on vaihtunut useaan otteeseen:
Vuonna 2022 koulun rakennukseen tuli vuokralle maaseudun ainoa steinerkoulu Sammatin vapaa kyläkoulu.
Raffaella Manieri

Raffaella Manieri (s. 26. marraskuuta 1986 Pesaro) on italialainen jalkapalloilija, pelipaikaltaan puolustaja.
Manieri esiintyi ensimmäisen kerran Italian naisten maajoukkueessa heinäkuussa 2007. Hän on edustanut Italiaa vuosien 2009 ja 2013 EM-kisoissa.
Seuratasolla Manieri edustaa ASD Torresia.
Curse of Chucky

Curse of Chucky on vuonna 2013 ensi-iltansa saanut kauhuelokuva, jonka on ohjannut Don Mancini. Elokuva on kuudes osa "Child's Play" -elokuvasarjassa. Elokuva julkaistiin suoraan videolle. Chuckyn äänenä toimii jälleen Brad Dourif ja elokuvan pääosaa esittää Dourifin tytär Fiona Dourif.
Alkujaan Don Mancini oli suunnittelemassa ensimmäisestä "Child’s Play" -elokuvasta reboot-versiota, jonka tarkoituksena oli palata taas pelottavaan kauhuun viimeisimpien osien ollessa kauhukomediaa. Lopulta päädyttiin uuteen jatko-osaan, joka alkujaan työstettiin työnimellä "Revenge of the Chucky".
Elisa Bartoli

Elisa Bartoli (s. 7. toukokuuta 1991 Rooma) on italialainen jalkapalloilija, pelipaikaltaan puolustaja.
Bartoli on edustanut Italian naisten maajoukkuetta vuosien 2013 ja 2017 EM-kilpailuissa. Hän kuului Italian joukkueeseen myös MM-kilpailuissa 2019, joissa hän pelasi avauskokoonpanossa neljässä ottelussa ja tuli vaihtopelaajana kentälle yhdessä ottelussa. MM-kisojen päättyessä hän on pelannut 61 maaottelua ja tehnyt niissä yhden maalin.
Bartoli on edustanut Serie A:ssa Romaa, Torresia, Mozzanicaa, Fiorentinaa ja vuodesta 2018 uudelleen Romaa.
Cecilia Salvai

Cecilia Salvai (s. 2. joulukuuta 1993 Pinerolo) on italialainen jalkapalloilija, pelipaikaltaan puolustaja.
Salvai on pelannut Italian naisten maajoukkueessa 56 maaottelua ja tehnyt niissä kolme maalia. Hän pelasi vuoden 2013 EM-kilpailuissa avauskokoonpanossa kahdessa alkulohko-ottelussa ja puolivälieräottelussa.. EM-kilpailuissa 2017 hän pelasi täydet minuutit kahdessa alkulohko-ottelussa, kuten myös MM-kilpailuissa 2023. Vuonna 2012 Salvai pelasi alle 20-vuotiaiden MM-kisoissa.
Seuratasolla Salvai on edustanut muun muassa Bardolino Veronaa vuosina 2013–2016, Bresciaa vuosina 2016–2017 ja Juventusta vuodesta 2017.
Chiara Marchitelli

Chiara Marchitelli (s. 4. toukokuuta 1985 Rooma) on italialainen jalkapalloilija, pelipaikaltaan maalivahti.
Marchitelli on edustanut Italian naisten maajoukkuetta vuosien 2005, 2013 ja 2017 EM-kilpailuissa.. Hän kuului Italian joukkueeseen myös MM-kilpailuissa 2019 mutta ei pelannut turnauksessa yhtään ottelua. Hän on pelannut kesäkuun 2019 loppuun mennessä 52 maaottelua.
Seuratasolla Marchitelli edusti kaudella 2018–2019 Florentiaa. Aiemmin hän on Serie A:ssa edustanut Oristanoa kaudella 2004–2005, Fiammamonzaa kausilla 2005–2008, Romaa kaudella 2008–2009, Tavagnaccoa kausilla 2009–2013 ja Bresciaa kausilla 2013–2018.
Todd Richards

Todd Richards (s. 20. lokakuuta 1966 Minnesota) on yhdysvaltalainen jääkiekkovalmentaja ja entinen pelaaja. Pelaajana hän oli puolustaja. Richards toimii tällä hetkellä apuvalmentajana Nashville Predatorsissa. Hän on aiemmin myös valmentanut esimerkiksi Minnesota Wildia ja Columbus Blue Jacketsia.
Pelaajaura.
Richards varattiin vuonna 1985 toisella kierroksella numerolla 33 Montreal Canadiensiin. Hän pelasi ennen varaustaan Minnesotan yliopistojoukkueessa. Ammattilaisuransa Richards aloitti kaudella 1989-1990 Sherbrooke Canadiensissa. Seuraavalla kaudella hänet vaihdettiin Hartford Whalersiin. Kyseisellä kaudella ei kuitenkaan paikkaa joukkueesta irronnut kummemmin. Richards teki kaudella Whalersissa kahdessa ottelussa neljä syöttöä. Se ei riittänyt vakuuttamaan, joten hänet siirrettiin Whalersin AHL-joukkueeseen Springfield Indiansiin, missä hän auttoi joukkuettaan voittamaan Calder Cupin. Loppu-uransa hän pelasi AHL:ssä, IHLssä ja Sveitsin National League A:ssa HC Servette Genèvessä. Ura päättyi vuonna 2002.
Valmennusura.
Pelaajauransa jälkeen Richards aloitti valmentamalla Milwaukee Admiralsissa AHL:ssa apuvalmentajana. Hän voitti vuonna 2004 Calder Cupin. Myöhemmin hän valmensi AHL:ssa myös Wilkes-Barre/Scranton Penguinsia, mutta mestaruutta ei irronnut. Kaudella 2008-2009 hän toimi San Jose Sharksin apuvalmentajana. Kesäkuussa 2009 hänet palkattiin Minnesota Wildiin päävalmentajaksi, mutta hänen aikanaan Minnesota ei edennyt kertaakaan pudotuspeleihin. Potkut Wildista tulivat 11. huhtikuuta 2011.
Kesäkuussa 2011 Richards aloitti Columbus Blue Jacketsin apuvalmentajana, ja 9. tammikuuta 2012 hän nousi päävalmentajaksi.
27. toukokuuta 2014 Blue Jackets jatkoi Richardsin sopimusta kahdella vuodella. Richards sai potkut Columbuksesta syksyllä 2015 joukkueen hävittyä kaikki kauden ensimmäistä otteluaan.
Richards toimi NHL-seura Tampa Bay Lightningin apuvalmentajana 2016-2021. Kaudesta 2021-2022 lähtien Richards on toiminut NHL-seura Nashville Predatorsin apuvalmentajana.
Lohilammen museo

Johannes Lohilammen museo on museoitu rustholli-tila 1700-luvulta. Paikallinen merkkihenkilö Johannes Lohilampi (1866-1938) on kerännyt sinne esineistöä eri puolilta Länsi-Uuttamaata. Rakennuksessa on myös kouluhuone ja kirkko sekä joitakin Elias Lönnrotille kuuluneita esineitä. Ulkorakennuksissa on syytinkiasunto, luhtiaitta, tallirakennus ja ajokaluvaja.
Pihapiiriin kuuluva navetta on lasten ja nuorten kulttuuri- ja ympäristökeskus, jossa järjestetään vaihtuvia näyttelyitä.
Clay Buchholz

Clayton Daniel "Clay" Buchholz (s. 14. elokuuta 1984 Nederland, Texas) on yhdysvaltalainen baseballpelaaja, pelipaikaltaan syöttäjä.
Oikeakätinen Buchholz on edustanut koko pääsarjauransa ajan MLB-liigan Boston Red Soxia. Tulokaskaudellaan 2007 hän voitti seuran kanssa World Seriesin.
Wong Lo Kat

Wong Lo Kat () (tunnetaan nykyään nimellä Wan Lao Ji manner-Kiinassa) on kiinalainen yrttitee. Sen historia alkaa vuodesta 1828 ja sen sanotaan olevan maailman vanhin tavaramerkki. Se on yksi suosituimmista juomista Kiinassa. Yrttiteetuotteita tekevän yhtiön emoyhtiö on Guangzhou Wanglaoji Pharmaceutical Co., Ltd
Wong Lo Kat yrttiteetä myydään 60 maassa ja sen tärkeimmät markkina-alue on Kiina ja sen jälkeen Yhdysvallat. Pääratikkeli on tee jota saa myös purkeissa, mutta myös erilaisia lääkerakeita, pillereitä, liuoksia, jne. Sitä on markkinoitu myös väitteellä että se pidentäisi elinaikaa 10 prosentilla. Asiantuntijat sanovat sanovat ettei väitteellä ole katetta. Emoyhtiön Guangzhou Pharmaceutical Holdingsin hallituksen puheenjohtaja Li Chuyuan sanoi sen perustuvan valtion terveysviranomaisten rahoittamaan tutkimukseen. Terveysviranomaisten mukaan tutkimus on tehty vain rotilla ja sitä ei voi sellaisenaan siirtää ihmisiin.
Sen kehitti Qing-dynastian aikana vuonna 1828 perinteisen kiinalaisen lääketieteen lääkäri Wang Zebang Kantonissa. Hänen kuolemansa jälkeen hänen kolme poikaansa jatkoivat hänen teeyritystään.
Vivian Woodward

Vivian John Woodward (3. kesäkuuta 1879 Kennington, Lontoo – 31. tammikuuta 1954) oli englantilainen amatöörijalkapalloilija, jonka huippu-ura sijoittui 1800- ja 1900-luvun taitteeseen. Hän pelasi Tottenham Hotspurissa ja Chelseassa.
Woodward oli kapteenina Ison-Britannian voittaessa kultaa vuoden 1908 olympialaisissa ja Tukholman vuoden 1912 olympialaisissa. Hänen ennätyksensä Englannin paidassa (29 maalia 23 ottelussa) pysyi vuodesta 1911 vuoteen 1958.
Woodward palveli Britannian armeijassa ensimmäisessä maailmansodassa, minkä johdosta hän ei päässyt osallistumaan Chelsean kautta aikojen ensimmäiseen FA Cupin finaaliin. Sodassa saatujen vammojen johdosta Woodward joutui jäämään eläkkeelle jalkapalloilijana.
Seurajoukkueura.
Woodward aloitti uransa Clacton Town FCissa vuonna 1895 ja liittyi FA Cupin voittaneeseen Tottenham Hotspuriin 1901. Hän siirtyi David Calderheadin johtamaan Chelseaan 1909 ja pelasi 116 peliä joukkueelle tehden 34 maalia. Hän oli Tottenhamin johtava maalintekijä kaudella 1912–1913 kymmenellä maalillaan.
Ensimmäisen maailmansodan alussa hänet värvättiin Ison-Britannian armeijaan, minkä takia hän ei pelannut juurikaan otteluita kauden 1914–1915 aikana. 
Woodward loukkaantui sodassa eikä voinut palata huippu-urheiluun.
Maajoukkueura.
Woodwardin debyyttiottelu Englannin maajoukkueen riveissä oli vuonna 1903 Irlantia vastaan. Hän teki ottelussa kaksi maalia. Woodward teki ennätyksen vuosien 1903 ja 1911 välillä tehden 29 maalia 23 ottelussa. Tuo ennätys säilyi 1950-luvulle asti, yhteensä 47 vuotta. Kukaan muu ei ole ollut yhtä kauan kyseisen ennätyksen haltijana. Woodward pelasi lisäksi kolmessa epävirallisessa kansainvälisessä ottelussa Etelä-Afrikkaa vastaan vuonna 1910 ja teki niissä neljä maalia.
Hän osallistui myös 44 kertaa Englannin amatöörimaajoukkueen peleihin ja teki 57 maalia. Suurin osa otteluista oli Euroopan heikoimpiin kuuluvia maita vastaan. Eräässä ottelussa Ranskaa vastaan vuonna 1906 Englanti voitti 15–0 ja Woodward teki kahdeksan maalia.
Olympiaura.
Woodward oli Ison-Britannian kapteeni sekä 1908 että 1912 olympialaisissa. Iso-Britannia voitti molemmat turnaukset.
Sotilasura.
Hän liittyi Middlesexin rykmentin 17. pataljoonaan. Pataljoona tunnettiin ”jalkapalloilijoiden pataljoonana”, jossa oli mukana muun muassa monia jäseniä Woodwardin entisestä joukkueesta Tottenham Hotspurista. Woodward palveli länsirintamalla ja haavoittui 1916. Hänet ylennettiin sotilasarvoltaan kapteeniksi.
MixRadio

MixRadio oli japanilaisen Linen suunnittelema suoratoistopalvelu, joka perustui valmiiksi luotuihin soittolistoihin.
Palvelu oli saatavilla jokaiseen Microsoft Mobile-älypuhelimeen, Androidille, iOS:lle sekä Nokia Lumia 2520 tablettiin, ja se oli ilmainen. Ennen lakkautusta MixRadion omisti japanilainen Line.
MixRadio perustui yli 300 valmiiksi luotuun soittolistaan, jotka sisältivät yhteensä yli 30 miljoonaa kappaletta. Soittolistoissa soitettiin kappaleita satunnaisessa järjestyksessä eikä niiden järjestystä voi siten päättää. Kappaleiden yli voi kuitenkin rajatussa määrin hyppiä. Kun ylihyppäyksiä on tullut tunnissa kuusi menee "seuraava"-nappi pois päältä. Se tulee käyttöön taas tunnin päästä.
Soittolistoja on moneen eri tyyliin. On esimerkiksi metallimusiikin- kesäfestareiden- artistien luomia- ja kaikkien aikojen suosituimmat-soittolistoja.
MixRadiossa voi myös luoda artistikanavia, joissa soitetaan valittujen artistien ja niiden kaltaisten artistien musiikkia.
Palvelussa oli ominaisuus, joka löytää käyttäjää lähellä olevat keikat. Palvelun avulla pystyi ostaa liput keikalle ja se opasti käyttäjän jopa keikkapaikalle.
MixRadiossa oli mahdollista ladata puhelimeen tallennettavaksi neljä offline-soittolistaa. Tällöin näiden kuunteluun ei tarvittu nettiyhteyttä.
MixRadiosta oli saatavilla myös maksullinen versio, MixRadio+. Se salli hyppäämisen kappaleiden yli niin paljon kuin halusi ja offline-soittolistoja pystyi lataamaan niin paljon kuin halusi. MixRadio+ päättyi Microsoftin ostettua palvelun.
Nokia-kaupan johdosta MixRadio siirtyi Microsoftille. Microsoft eriytti palvelun ja myi sen japanilaiselle Line-pikaviestipalvelun omistajalle.
Helmikuussa 2016 uutisoitiin MixRadion lopettamisesta.
Asparaginaasi

Asparaginaasi, "l-asparaginaasi", "Crasnitin" on entsyymi. Se katalysoi asparagiinin hajoamista asparagiinihapoksi. Asparaginaasia käytetään verisyöpien, joista ainakin ALL:n (akuutti lymfaattinen leukemia) hoidossa. Tämän indikaation alaisena se on syöpälääke eli sytostaatti.
Kirjatieto mainitsee luuytimen vaurioitumisen riskin, eli luuydinsuppression vaaran vain vähäisenä. Allergiset reaktiot, kuten ihottumien muodossa ovat mahdollisia.
"Crasnitin"ia eli l-asparaginaasia annetaan infuusiona, eli laskimotiputuksena verisuoneen.
Örjans vall

Örjans vall on Ruotsissa Halmstadin kaupungissa sijaitseva jalkapallostadion. Vuonna 1922 valmistunut Örjans vall on Superettanissa pelaavan Halmstads BK:n kotikenttä. Stadion on saanut nimensä sen paikalla keskiajalla toimineesta Pyhän Yrjön mukaan nimetystä dominikaaniluostarin sairaalasta. 
Vuonna 1958 Örjans vallilla pelattiin MM-kisojen ottelut Irlanti–Tšekkoslovakia ja Argentiina–Pohjois-Irlanti. Örjans vallilla pelattiin myös vuoden 2009 alle 21-vuotiaiden EM-kilpailujen kolme alkulohko-ottelua: Englanti–Suomi (2–1), Saksa–Suomi (2–0) ja Saksa–Englanti (1–1). Stadion toimii myös vuoden 2013 naisten EM-kilpailujen näyttämönä.
David Murphy

David Paul Murphy (s. 1. maaliskuuta 1984 Hartlepool, Englanti) on englantilainen ammattijalkapalloilija, joka pelaa Birmingham Cityssä. Hän pelaa vasemman puolustajan paikkaa.
Murphyn ammattijalkapalloilu-ura alkoi 2001 Englannin Valioliigassa Middlesbroughin riveissä. Ennen vuotta 2001 hän pelasi useita kertoja Englannin alle 16-vuotiaiden maajoukkueessa.
Saavutukset.
Hibernian
Birmingham City
Moldovan demokraattinen tasavalta

Moldavian demokraattinen tasavalta (), joka tunnetaan myös nimellä Moldavian tasavalta, oli lyhytikäinen valtio Mustanmeren rannalla Romanian ja Ukrainan välissä.
Historia.
Moldavian demokraattinen tasavalta syntyi ensimmäisen maailmansodan ja bolševikkivallankumouksen aikana, kun Bessarabian poliittiset johtajat muodostivat Kansallisen neuvoston, joka julisti Bessarabian itsenäiseksi nimellä Moldavian demokraattinen tasavalta. Helmikuussa 1918 valtio julistautui täysin itsenäiseksi Venäjän vallasta. Kaksi kuukautta myöhemmin se liittyi Romaniaan.
Maantiede.
Moldavian demokraattinen tasavalta ulottui Prut-joelta lännessä Dnestr-joelle idässä ja etelässä Mustanmeren rannikolle asti.
Climb Dance

Climb Dance on vuonna 1989 valmistunut ranskalainen cinéma vérité -tyylilajia edustava lyhytelokuva, jonka on ohjannut Jean Louis Mourey.
Peugeot-yhtymän tuottama elokuva esittää ralliautoilija Ari Vatasta vuoden 1988 Pikes Peak International Hill Climb -kilpailussa, jossa noustaan 4 302 metriä korkean Coloradossa sijaitsevan Pikes Peak -vuoren huipulle. Vatanen teki kyseisenä vuonna kilpailun uuden ennätysajan Peugeot 405 -autolla. Elokuvan krediiteissa esiintyy ainoastaan Vatasen nimi, mutta se sisältää myös kuvamateriaalia amerikkalaisen Robby Unserin ajosta vuodelta 1989.
"Climb Dance" palkittiin myöhemmin useilla eri elokuvafestivaaleilla. Vuonna 2013 se julkaistiin remasteroituna HD-versiona.
Huhdasjärvi

Huhdasjärvi on kylä Kouvolan Jaalassa, Karijärven tilastoalueella. Huhdasjärven rekisterikylän alueeseen kuuluvat myös Vesala, Hartola ja Salonsaari. 
Kylän keskustassa sijainneet pankki, baari, kauppa, koulu ja kirjaston lainausasema on sittemmin lakkautettu. Lähin baari ja kyläkauppa sijaitsevat Hartolassa. Huhdasjärven entisen koulun kentällä on lentopallokenttä ja jääkiekkokaukalo. Huhdasjärven seudun nähtävyyksiin kuuluvat Lahnavuori, Huhdasjärven museoalue, Heisanharjun luonnonsuojelu- ja ulkoilualue, Pukkisaari sekä Mäkelän taistelun muistomerkki.
Huhdasjärven kylän läpi kulkee yhdystie 4164. Huhdasjärvi-nimistä järveä tai kylää ei ole olemassa missään muualla Suomessa.
Huhdasjärven entisessä koulurakennuksessa on toiminut 2012 alkaen Huhdasjärven Kyläosuuskunnan ylläpitämä kylätalo. Kylätalossa toimii Kahvila-ravintola Kierivä Kuu, kirppis, kirjasto ja erilaisia tapahtumia.
Roger Dean

Roger Dean (s. 31. elokuuta 1944 Ashford, Kent, Britannia) on brittiläinen taiteilija, muotoilija, arkkitehti ja julkaisija. Hänon tehnyt julisteista ja albuminkansia 1960-luvun lopulta lähtien muun muassa Yesille, Uriah Heepille ja Asialle. Deanin kansitaiteelle ovat tyypillisiä eksoottiset fantasiamaisemat. Hänen töitään on myyty maailmanlaajuisesti yli kuusikymmentä miljoonaa kappaletta.
Superfrog

Superfrog Team17:stä kehittämä tasohyppelypeli, joka on julkaistu vuonna .
Pelistä on julkaistu päivitetty uusintaversio Superfrog HD vuonna .
Vastaanotto.
CU Amiga -lehti antoi pelille arvosanan 89% arvostelussaan.
Fondi (taustakangas)

Fondi on teatterilavastuksessa, valokuvauksessa ja elokuvauksessa käytettävä taustakangas tai muu pinta.
Teatterissa.
Teatterifondi on näyttämölle maalattu taustakangas, jolla voidaan ilman kulissien rakentamista luoda vaikutelma maisemasta, rakennuksesta tai sisätilasta.
Fondi sijoitetaan yleensä näyttämön takaosaan. Fondi valaistaan aidon näkymän ilmentämiseksi oikeista kulmista oikeanlaisilla valoilla, joiden vaikutelmaa voidaan tehostaa esimerkiksi savukoneella.
Fondi maalataan tavallisesti puukehyksiin pingotettulle lakanakankaalle. Maalaus voidaan helposti suurentaa lähdekuvasta esimerkiksi ruuduttamalla lähdekuva ja piirtämällä vastaava määrä apuruutuja maalattavalle kankaalle. Fondissa on aidon vaikutelman saamiseksi tärkeätä kiinnittää huomiota perspektiiviin teatterin katsomosta katsottuna.
Valokuvauksessa.
Myös valokuvaajat käyttävät studiomuotokuvissa teatterin maailmasta tuttua tyyppikulissia, fondia. 
Studiovalokuvauksessa fondiksi kutsutaan myös yksiväristä taustakangasta tai -paperia, joka peittää valokuvaustilanteen taustan ja taipuu siitä peittämään myös lattiaa tai muuta tasoa, jolle kuvauskohde sijoitetaan. Näin saadaan valokuvaan mahdollisimman neutraali tausta.
Elokuvauksessa.
Maalattuja tai valokuvasuurennoksista tehtyjä taustafondeja käytetään toisinaan myös elokuvien studio- ja ulkokuvauksissa luomaan kuvien taustasta halutunlainen. Yksiväristä fondia, useimmiten sinistä tai vihreää, käytetään Chroma key -kuvauksessa, jossa fondin päällä näytellyt kohtaukset yhdistetään taustakuviin digitaalisessa jälkituotannossa.
Hymylä

Hymylä on entisajan arvoitusleikeissä esiintyvä kuviteltu salaperäinen paikka, jonne epäonnistunut leikkijä lähetettiin. Käytännössä Hymylä tarkoitti ulkona käyntiä, josta palattuaan ja viisautta hankittuaan arvaajan oli kerrottava käynnistään nurinkurisessa paikassa ennen kuin sai vuorollaan esittää arvoituksia toisille leikkijöille. Ulkona käynnin voi myös tulkita symboliseksi joutumiseksi pois yhteisöstä. Aina leikki ei ollut harmitonta ajanvietettä, vaan epäonnistumiseen liittyi suuri häpeä, jolla määritettiin yksilön asemaa yhteisössä. Hymylään joutuva puettiin hullunkurisesti ja hänelle kerrottiin, että hän joutuu syömään jotakin iljettävää ennen kasvojenpesua tervalla ja kuivaamista höyhenillä.
Hymylästä on käytetty myös nimityksiä Himola, Huikkola, Hyvölä, Hytölä ja Hämälä.
Hymylään lähtevälle sanottiin:
Aineenkoetuslaitos

Aineenkoetuslaitos (myös "aineenkoestuslaitos") tekee aineenkoetusta eli tutkii eri aineiden sekä esineiden ja tuotteiden materiaalien ominaisuuksia. Aineenkoetuslaitokset voivat olla valtion omistamia, korkeakouluihin kytkettyjä tai kokonaan yksityisiä laitoksia.
Aineenkoetuksen historiaa Suomessa.
Suomessa perustettiin vuonna 1889 aineenkoetuslaitos polyteknillisen opiston yhteyteen, josta 1908 tuli teknillinen korkeakoulu. Vuodesta 1942 laitoksen toimintaa jatkoi Valtion teknillinen tutkimuslaitos.
Aineenkoetuslaitoksessa toimi neljä osastoa:
Kauppa- ja teollisuusministeriö vahvisti kullekin osastolle määräykset tutkimusten suorittamisesta. Tutkimusten tulokset annettiin vain työn tilaajalle, joka maksoi niistä vahvistetun taksan mukaan. Korkeakoulun opetuksessa tarvittavat tutkimukset oli laitoksen tehtävä maksutta.
Muissa Pohjoismaissa.
Ruotsissa aineenkoetusta harjoittaa RISE Research Institutes of Sweden, joka on valtion omistama osakeyhtiö. Vuoteen 2016 asti oli erikseen Ruotsin tekninen tutkimuslaitos SP ("SP Sveriges Tekniska Forskningsinstitut"), joka tunnettiin aiemmin Ruotsin valtion aineenkoetuslaitoksena ("Statens provningsanstalt"). Tanskassa aineenkoetusta tehdään Teknologisessa instituutissa ("Teknologisk Institut").
Yleisurheilun alle 23-vuotiaiden Euroopan-mestaruuskilpailut

Yleisurheilun alle 23-vuotiaiden Euroopan-mestaruuskilpailut ovat Euroopan yleisurheiluliiton järjestämät yleisurheilukilpailut. Kilpailuihin osallistuvien kilpailijoiden pitää täyttää vähintään 20 vuotta ja korkeintaan 22 vuotta kyseisen kalenterivuoden aikana. Ensimmäiset kilpailut järjestettiin vuonna 1997. Se korvasi vuosina 1992 ja 1994 järjestetyn alle 23-vuotiaiden cupin.
Härkätynnyri

Härkätynnyri ( &lt; ) oli vanha ruotsalainen nesteiden tilavuusmitta, jonka suuruus oli 90 kannua eli 235 litraa. Mittaa käytettiin erityisesti viinin ja väkiviinan mittaamiseen.
Savimineraali

Savimineraali on erilaisten savien aineksena oleva kiteinen kemiallinen yhdiste. Eri savimineraalien osuus savissa vaihtelee suuresti ja niiden lisäksi savissa on aina myös hienoa kivimineraaliainesta. Savimineraalihiukkaset ovat hyvin pieniä, pienimmillään 1,2 nanometriä. Savimineraalit ovat syntyneet muuttumalla kivimineraaleista. Muuttuminen tapahtuu joko kemiallisen rapautumisen tai maan sisuksista kohoavien hydrotermisten liuosten vaikutuksesta. Maasälvät, amfibolit ja kiilteet ovat mineraaleja, joista savimineraaleja tavallisesti syntyy.
Yleisimmät savimineraalit ovat verkkosilikaatteja eli ne kuuluvat samaan ryhmään kuin kiillemineraalit. Savimineraalikiteiden koko on kuitenkin huomattavasti pienempi, mutta hilarakenne on kiilteiden kaltainen. Kidehila muodostuu päällekkäisistä tetraedri- ja oktaedrikerroksista. Kerrosten järjestys ja määrä vaikuttavat mineraalin luonteeseen, jonka perusteella savimineraalit ryhmitellään.
P-Nitroaniliini

p-Nitroaniliini eli 4-nitroaniliini (C6H6N2O2) on aniliinin nitrattu johdannainen. Yhdistettä käytetään valmistettaessa väriaineita, hapettumista ja korroosiota estäviä yhdisteitä ja muita orgaanisia yhdisteitä. p-Nitroaniliini on o- ja m-nitroaniliinien isomeeri.
Ominaisuudet.
Huoneenlämpötilassa p-nitroaniliini on keltaista kiinteää ja kiteistä ainetta. Yhdiste liukenee vain vähäisissä määrin veteen, mutta liukenee paremmin orgaanisiin liuottimiin. p-Nitroaniliini on myrkyllistä ja aine aiheuttaa methemoglobiinin muodostumista. Myrkytyksen oireita ovat päänsärky, pahoinvointi, ihon ja kynsien sinistyminen ja hengitysvaikeudet.
Valmistus ja käyttö.
Nykyään p-nitroaniliinia valmistetaan teollisesti p-kloorinitrobentseenin ammonolyysillä eli reaktiolla väkevän ammoniakkiliuoksen kanssa. Prosessi voi olla joko panos- tai jatkuvatoiminen.
Varhaisempi tapa valmistaa p-nitroaniliinia on asetanilidin nitraus ja muodostuneen tuotteen hydrolyysi. Tässä reaktiossa muodostuu myös o-nitroaniliinia eikä se ole kustannuksiltaan kilpailukykyinen p-kloorinitrobentseenin ammonolyysin kanssa. Formanilidin nitraus ja muodostuneen tuotteen alkoholyysi on lähes yhtä kannattava prosessi p-nitroaniliinin valmistukseen kuin p-kloorinitrobentseenin ammonolyysi.
p-Nitroaniliinin tärkein käyttökohde on pelkistys p-fenyleenidiamiiniksi. Lisäksi yhdisteestä syntetisoidaan atsovärejä ja atsoväriaineiden valmistuksessa käytettäviä kemikaaleja, kuten 2,4-dinitroaniliinia ja 2,6-dikloori-4-nitroaniliinia. p-Nitroaniliinista tuotetaan myös hapetuksen- ja korroosionestoaineita ja polymeroitumisenestoaineita.
NGC 2423-3 b

NGC 2423-3 b on eksoplaneetta, joka löydettiin 21. kesäkuuta 2007. Se kiertää punaista jättiläistähteä NGC 2423-3 noin 2 498 valovuoden päässä Maasta, Peräkeulan tähdistön suunnalla.
Planeetta kiertää emotähteään 2,1 AU:n etäisyydellä, ja sen kiertoaika on noin 714 päivää. Planeetan massa vastaa noin 10,6 Jupiterin massaa. Planeetta on todennäköisesti kaasujättiläinen.
NGC 4349-127 b

NGC 4349-127 b on eksoplaneetta, joka löydettiin 21. kesäkuuta 2007. Se kiertää punaista jättiläistähteä NGC 4349-127 noin 7 097 valovuoden päässä Maasta, Etelän ristin tähdistön suunnalla.
Planeetta kiertää emotähteään 2,38 AU:n etäisyydellä, ja sen kiertoaika on noin 678 päivää. Planeetan massa vastaa noin 19,8 Jupiterin massaa. Planeetta on todennäköisesti kaasujättiläinen.
HD 70573 b

HD 70573 b on eksoplaneetta, joka löydettiin 19. maaliskuuta 2007. Se keltaista G-tyypin pääsarjan tähteä HD 70573 noin 149 valovuoden päässä Maasta, Vesikäärmeen tähdistön suunnalla.
Planeetta kiertää emotähteään 1,76 AU:n etäisyydellä, ja sen kiertoaika on noin 852 päivää. Planeetan massa vastaa noin 6,1 Jupiterin massaa. Planeetta on todennäköisesti kaasujättiläinen.
18 Delphini b

18 Delphini b on eksoplaneetta, joka löydettiin 19. helmikuuta 2008. Se kiertää keltaista G-tyypin jättiläistähteä 18 Delphiniä noin 238 valovuoden päässä Maasta, Delfiinin tähdistön suunnalla.
Planeetta kiertää emotähteään 2,6 AU:n etäisyydellä, ja sen kiertoaika on noin 993 päivää. Planeetan massa vastaa noin 10,3 Jupiterin massaa. Planeetta on todennäköisesti kaasujättiläinen.
41 Lyncis b

41 Lyncis b (tunnetaan myös nimellä HD 81688 b) on eksoplaneetta, joka löydettiin 19. helmikuuta 2008. Se kiertää oranssia K-tyypin jättiläistähteä 41 Lyncistä noin 288 valovuoden päässä Maasta, Ison karhun tähdistön suunnalla.
Planeetta kiertää emotähteään 0,81 AU:n etäisyydellä, ja sen kiertoaika on noin 184 päivää. Planeetan massa vastaa noin 2,7 Jupiterin massaa. Planeetta on todennäköisesti kaasujättiläinen.
Valtioton henkilö

Valtioton henkilö on ihminen, jolla ei ole minkään maan kansalaisuutta. Toisin sanoen mikään maailman valtioista ei pidä tätä henkilöä lainsäädäntönsä perusteella kansalaisenaan (de jure). Valtiottomaksi henkilöksi voidaan katsoa myös ihminen, jolta puuttuvat valtion kansalaisille tarkoitetut perusoikeudet (de facto). 
Yhdistyneiden kansakuntien pakolaisjärjestön (UNHCR) arvion mukaan maailmassa oli noin 12 miljoonaa valtiotonta henkilöä. Islantilainen ihmisoikeusjärjestö arvioi valtiottomien määräksi 15 miljoonaa ihmistä. Tarkkaa lukumäärää ei kuitenkaan tiedetä. Valtiottomia on niin Euroopassa, Aasiassa, Afrikassa kuin Amerikassakin. Usein valtiot ovat lainsäädännössään poissulkeneet tai rajanneet kansalaisuuden pois joltain osalta maassa olevilta ihmisiltä. Esimerkiksi Neuvostoliiton ja Jugoslavian hajotessa itäiseen Eurooppaan syntyi 1990-luvulla monia uusia valtioita, joiden lainsäädännön kansalaisuusrajoitukset johtivat osaltaan valtiottomuuteen. 
Usein valtiottomien henkilöiden perusoikeuksia on jouduttu hakemaan oikeusteitse. Eurooppalainen oikeuskäytäntö on todennut esimerkiksi Latvian velvolliseksi maksamaan valtioneläkkeen Neuvostoliiton hajotessa valtiottomaksi jääneelle maassa asuneelle hakijalle (tapaus Andrejeva vastaan Latvia). 
Kansalaisuudettomuus Latviassa.
Kansalaisuudettomuus on valtava ongelma Latviassa, sillä vuonna 2013 laskettiin, että Latviassa eli peräti yli 267 000 henkilöä, ilman minkään maan kansalaisuutta.
Kansalaisuudettomuus Suomessa.
Yhdistyneiden kansakuntien pakolaisjärjestön lähiaikoina tehdyn tutkimustyön tuloksena, saatiin selville, että vuosina 2009–2011 Suomessa oli 34 valtiotonta henkilöä, 15 tuntemattoman kansalaisuuden henkilöä sekä 76 henkilöä, joiden kansalaisuudesta ei ollut tietoa.
Kansalaisuuden menettäminen.
Suomen kansalaisuuden voi menettää henkilö, joka on syyllistynyt vakaviin rikoksiin. Näitä syitä ovat esimerkiksi terrorismi, valtiopetos sekä maanpetos.
Sonia Grönroos

Sonia Grönroos (s. 10. huhtikuuta 1984 Järvenpää) on suomalainen nyrkkeilijä. Hän on voittanut SM- ja PM-kultaa vuonna 2013 ja hopeaa Euroopan unionin mestaruuskisoissa samana vuonna. 
Tammikuussa 2014 Grönroos palkittiin Suomen Nyrkkeilyliiton Vuoden läpimurto -palkinnolla. Grönroos edusti Tampereen Voimailuseuraa vuoteen 2014 asti.
Yksityiselämä.
Grönroosin isä on algerialainen ja äiti suomalainen.